Paulus Laurentius Dunbar
Paulus Laurentius Dunbar (27 Iunii 1872—9 Februarii 1906) fuit poeta, scriptor mythistoriarum, et scriptor scaenicus Americanus. Natus in urbe Dayton Ohii parentibus qui servi in Kentukia ante bellum fuerant, Dunbar iam puer poemata scribere coepit, societatique litterariae suae scholae superioris praefuit. Poemata aetate suae 16 in diario Daytoniensi primum protulit. Multa suorum operum populo gratiissima cum iam vivebat in lingua Anglica vernaculari Afroamericana, cum Meridie Civitatum Foederatarum ante bellum consociata, scripta sunt. Quae opera a Gulielmo Dean Howells, iudice litterario magni momenti cum Harper's Weekly eo tempore consociato laudata sunt, et Dunbar itaque fuit unus ex primis scriptoribus Afroamericanis qui fama per omnem civitatem usi sunt. In Dahomey, libellum ludi scaenici, scripsit (1903), primam comoediam musicam cuius personae fuerunt Afroamericani et in theatro Broadway producta est; quae praeterea iter per Civitates Foederatas et Britanniarum Regnum fecit. Dunbar etiam poemata et mythistorias lingua Anglica solita utentes composuit; quorum eruditi ex saeculo vicensimo exeunte studiosi facti sunt. Dunbar tuberculosi laborans mortuus est anno aetatis suae tricensimo tertio.